
A hasadó élesztő sejtciklusában működő G1- és G2-fázisú méretkontroll matematikai modellezése inhibitor hígulás által

Kulcsszavak: fehérjehálózat; in silico; ellenőrzési mechanizmus; Pom1; mitózis
A méretkontroll a sejtciklusban ható ellenőrzési folyamat, amelynek köszönhetően a sejtek mérete egyes osztódások után, valamint az egész populációra nézve állandó marad. A hasadó élesztő régóta fontos modellorganizmusként használatos egyedi osztódási tulajdonságai miatt. Szimmetrikus osztódásának köszönhetően nagyon jó szinkronizálási eljárásokra ad lehetőséget. A hasadó élesztő sejtciklusát rövid G1 és hosszú G2-fázis jellemzi. A méretkontroll gyakorlatilag csak a mitózis előtt működik, a DNS-szintézis előtt nem. A mechanizmusban meghatározó szereppel a ciklin-függő kinázok rendelkeznek, melyek különböző fehérjék foszforilezése útján a sejtciklus következő fázisába juttatják a sejtet. Közülük a két legfontosabb: az SPF, ami az S-fázisba és az MPF, ami az M-fázisba való átlépést segíti elő.
Az ellenőrzési mechanizmus legfontosabbnak vélt és ismert molekuláris kölcsönhatásainak minden tagjára kinetikai egyenletet írunk fel. Az egyenlet több részből áll (szintézis, lebomlás, aktiválás, stb.), így sokparaméteres differenciálegyenlet rendszert kapunk. A méretkontroll működését leíró modellt a WinPP® nevezetű differenciálegyenleteket numerikusan megoldó szoftverrel vizsgáltam.
Munkám célja az volt, hogy a G1- és a G2-fázisú méretkontrollt tovább vizsgáljam. A G1-fázisú méretkontroll rejtett a vad típusú sejtben, míg wee mutáns sejt esetében ez a releváns ellenőrző pont. A G1-fázis hosszát meghatározó fehérjék. Közülük az egyik legfontosabb az APC (Anaphase Promoting Complex) egyik alegysége, a Ste9, mely a korai G1-fázisban folyamatosan ubikvitinezéssel megjelöli az újonnan szintetizált Cdc13 fehérjéket degradációra, így nagyon alacsony lesz egy ideig az MPF aktivitása. Továbbá a Rum1 sztöchiometrikus inhibitor, mely a CDK-ciklin dimerhez kapcsolódva gátolja annak működését. A G2-fázisú méretkontroll kvantitatív leírását fejlesztettem tovább a Pom1 és Cdr2 fehérjék figyelembevételével. A Pom1 fehérje a sejt mindkét végén jelen van a kortexben és aktivitása a sejt belseje felé haladva csökken. Ha a sejt mérete megnő, akkor a Pom1 aktivitása lecsökken a sejt belsejében. Így a Cdr2 kináz módosítani tudja a Wee1 fehérjét és a sejt az M-fázisba léphet. Munkám során a Pom1 fehérjére építettem be méretkontrollt, Cdr2 fehérjére pedig Goldbeter-Koshland egyenletét írtam fel, ahol a Cdr2 foszforilezését leíró sebességi egyenletben a Pom1 fehérje is szerepel.



